นีคือรถพยาบาลสองล้อ (ambucycle)
มันพาคุณไปถึงจุดที่ต้องการ การพยาบาลฉุกเฉินได้เร็วที่สุด
มีเครื่องมือต่างๆที่รถพยาบาลควรมี ยกเว้นเตียงคนไข้
นั่นเครื่องกระตุกหัวใจ และอีกมากมาย
เราทุกคนได้เห็นภาพข่าววางระเบิดที่กรุงบอสตันแล้ว
ตอนที่ผมเห็นภาพข่าวนั้น
มันทำให้ผมนึกย้อนกลับไปสู่อดีต
ตอนที่ผมยังเป็นเด็ก
ผมเติบโตในชุมชนเล็กๆ ในกรุงเยรูซาเล็ม
เมื่อผมอายุหกขวบ ขณะกำลังเดินกลับจากโรงเรียน
ในบ่ายวันศุกร์ กับพี่ชาย
ขณะเดินผ่านป้ายรถเมล์
เราเห็นรถเมล์คันหนึ่ง ระเบิดต่อหน้าต่อตา
ไฟไหม้รถคันนั้น มีทั้งคนบาดเจ็บ และตาย
ผมจำได้ว่า มีชายแก่
ตะโกน ให้เราเข้าไปช่วยพยุงเขาขึ้นมา
เขาแค่ต้องการให้คนมาช่วย
แต่เรากลัวกันมาก และ วิ่งหนีไป
เมื่อโตขึ้น ผมตัดสินใจจะเป็นแพทย์ และช่วยชีวิตผู้คน
อาจ เพราะสิ่งที่เห็นในตอนเป็นเด็ก ก็เป็นไปได้
พออายุ 15 ปี ผมเข้ารับการอบรม เป็นนักกู้ชีพในรถพยาบาล (EMT)
และ อาสาอยู่ประจำรถพยาบาล
เป็นเวลาสองปี ที่ผมเป็นอาสาสมัคร บนรถพยาบาลในเยรูซาเล็ม
ผมช่วยชีวิตคนหลายคน
แต่ตอนที่คนต้องการความช่วยเหลือจริงๆ
ผมไม่เคยไปถึงตรงนั้นทันเลย เราไม่เคยไปถึงเลย
การจราจรมันแย่มาก ทั้งระยะทางและทุกๆอย่าง
เราไม่เคยไปถึงที่นั่นเวลามีคนต้องการเราจริงๆ
วันหนึ่ง เราได้รับโทรศัพท์แจ้งว่า เด็กเจ็ดขวบ
หายใจไม่ออกเพราะฮอทด็อกติดคอ
การจราจรเลวร้าย และเราวิ่งรถมาจาก
อีกด้านหนึ่งของเมือง จากทางตอนเหนือของเยรูซาเล็ม
เราไปถึงที่นั่น 20 นาทีหลังจากนั้น
เราเริ่มผายปอด (CPR) ให้เด็กก่อน
มีแพทย์ท่านหนึ่ง เชาเดินมาจากบล็อคถัดไป
เขาหยุดเรา เช็คเด็ก และบอกเราว่าหยุด CPR ได้แล้ว
วินาทีนั้น คือ การประกาศว่า เด็กตายแล้ว
ตอนนั้นเอง ผมจึงเข้าใจ
ว่า เด็กตายไปอย่างไม่ได้อะไรเลย
หาก แพทย์ท่านนี้ คนที่พักอยู่แค่บล็อคถัดไปจากตรงนี้
มาถึง 20 นาที ก่อนหน้า
ไม่ใช่ ต้องรอจนได้ยินเสียงไซเร็น
จากรถพยาบาล
ถ้าเพียงแค่เขาได้ยินเสียงนี้แต่เนิ่นๆ
เขาคงจะช่วยชีวิตเด็กคนนี้ ไว้ได้
เขาคงแค่วิ่ง มาจากบล็อคถัดไป
เขาคงจะช่วยเด็กไว้ได้
ผมบอกกับตัวเองว่า ต้องมีทางที่ดีกว่านี้
ผมกับเพื่อนๆอีก 15 คน ---
เราทั้งหมดฝึกเป็น นักกู้ชีพบนรถพยาบาล ---
เราตัดสินใจว่า จะช่วยกันป้องกันชุมชนของเรา
เมื่อใด ที่เกิดเรื่องแบบนี้ขึ้นอีก
เราจะไปถึงที่เกิดเหตุเนิ่นๆ ก่อนที่รถพยาบาลจะมาถึง
ผมไปพบผู้จัดการ ของบริษัทรถพยาบาล
ผมบอกเขาว่า "เมื่อใดที่คุณได้รับแจ้งเหตุ
ขอให้มาที่ชุมชนเรา
เรามี คนใจดี 15 คน ที่เต็มใจ
จะวางทุกอย่างที่กำลังทำอยู่ เพื่อจะวิ่งไปและช่วยชีวิตคน
เพียงส่งสัญญาณแจ้ง แก่เรา
เราจะซื้อเครื่องบีพเพอร์เอง คุณเพียงให้คนของคุณ
ส่งสัญญาณให้เรา เราก็จะวิ่งไป ไปช่วยชีวิตคน
เอ่อ เขาห้วเราะ ตอนนั้นผมอายุเพียง 17 ปี
เขาบอกผม -- ผมจำได้ราวกับมันเพิ่งเกิดขึ้น
เขาเป็นคนดีนะ แต่เขาพูดกับผมว่า
"ไอ้หนู กลับไปเรียน ไม่ก็ไปเปิดแผงขายฟาลาเฟลทอดเถอะ
เราไม่สนใจ เรื่องผจญภัยใหม่ๆแบบนี้หรอกนะ
เราไม่สนใจ ที่เธอจะช่วยหรอก" แล้วเขาก็ไล่ผมออกจากห้อง
"เราไม่ต้องการให้แกช่วย" เขาบอก
ผมน่ะ เป็นเด็กที่ดื้อรั้นมาก
ก็อย่างที่คุณเห็นน่ะ ผมเดินวนไปวนมาเหมือนไอ้บ้า
(เสียงหัวเราะ) (เสียงปรบมือ)
แล้ว ผมตัดสินใจใช้เทคนิค ที่คนอิสราเอลรู้จักดี
ซึ่งคุณๆอาจเคยได้ยินมาแล้ว ผมใช้ความมุทะลุ (chutzpah) (เสียงหัวเราะ)
วันต่อมา ผมซื้อเครื่องสแกนแบบที่ตำรวจใช้ สองเครื่อง
ผมพูดว่า " แกไปลงนรกเถอะ
ถึงแกไม่ช่วยให้ข้อมูล ชั้นจะหามันเอง"
พวกเราผลัดเวรกัน ฟังคลื่นวิทยุจากเครื่องสแกน
วันต่อมา ขณะที่ผมกำลังฟังเครื่องสแกนอยู่นั้น
ผมได้ยินเสียงเรียกเข้า เป็นชายอายุ 70 ปี
ที่โดนรถชน เขาอยู่ห่างผมแค่ช่วงตึกเดียว
เขาอยู่บนถนนใหญ่ แถวๆบ้านผมเอง
ผมวิ่งไปถึง โดยที่ผมไม่มีเครื่องมือแพทย์เลย
ตอนไปถึง ชายอายุ 70 ปีคนนั้น
กำลังนอนบนพื้น มีเลือดกระฉอกออกจากลำคอของเขา
เขาใช้ยารักษาลิ่มเลือดคอมาดิน (Coumadin) ด้วย
ผมรู้ว่า ผมต้องหยุดเลือดเขาให้ได้ มิฉะนั้นเขาตายแน่
ผมถอดหมวกยาร์มูล์เคอะ (yarmulke) ของตัวเอง เพราะผมไม่มีเครื่องมืออื่น
ใช้มันดันปากแผลแรงๆ ผมหยุดเลือดได้สำเร็จ
เลือดไหลออกมาจากคอของเขา
หลังจากนั้นอีก 15 นาที รถพยาบาลจึงมาถึง
ผมจึงส่งต่อ คนไข้ที่ยังมีชิวิตอยู่
(เสียงปรบมือ)
ผมไปเยี่ยมเขาสองวัน หลังจากนั้น
เขากอดผมและร้องไห้
และ ขอบคุณผมที่ช่วยชีวิตเขาไว้ได้
นาทีนั้นเองผมตระหนักได้ว่า นี่คือคนๆ แรก
ที่ผมช่วยชีวิตไว้ได้ ตั้งแต่อาสาทำงานบนรถพยาบาลมา 2 ปี
ผมรู้เลยว่า นี่คือภารกิจทั้งชีวิตของผม
มาถึงวันนี้ 22 ปีให้หลัง เรามีองค์กรความร่วมมือฮัทซาละฮ์ (United Hatzalah)
(เสียงปรบมือ)
ฮัทซาละฮ์ แปลว่า "ช่วยชีวิต" สำหรับท่านที่ไม่รู้ภาษาฮิบรูครับ
ผมลืมไป ผมไม่ได้กำลังอยู่ในอิสราเอล
เรา มีอาสาสมัครเป็นพันๆ คน
ที่รักจะออกไปช่วยชีวิตผู้คน
พวกเขากระจายตัวอยู่ทั่วไป เมื่อใดก็ตามที่มีโทรศัพท์เข้ามา
พวกเขาจะหยุดทุกสิ่งที่ทำอยู่ และ วิ่งออกไปช่วยชีวิต
ปกติ เวลาเฉลี่ยเพื่อไปถึงจุดเกิดเหตุวันนี้
ลดลงมาเหลือไม่ถึงสามนาที นี่ที่อิสราเอลครับ
(เสียงปรบมือ)
ผมกำลังพูดถึง อาการหัวใจวาย
ผมกำลังพูดถึง อุบัติเหตุทางรถยนต์
การวางระเบิด ยิงใส่กัน จะอะไรก็ตาม
แม้กระทั่ง เรื่องของหญิงคนหนึ่ง ตอนตีสาม
ที่หกล้มในบ้าน และโทรมาว่าต้องการความช่วยเหลือ
ภายในสามนาที คนของเราที่ยังอยู่ในชุดนอน
จะวิ่งไปถึงบ้านของเธอ และช่วยให้เธอลุกขึ้นได้
เหตุผล ที่เราประสบความสำเร็จได้ คือ สามสิ่งนี้
อาสาสมัครที่รักในงานนี้ จำนวนเป็นพันๆ คน
ที่พร้อมจะทิ้งทุกอย่างที่พวกเขาทำอยู่
และวิ่งไปเพื่อช่วยคนที่เขาไม่เคยรู้จัก
เราไม่ได้ไปอยู่ตรงนั้น เพื่อแทนที่รถพยาบาล
เราเพียงแค่ไปอยู่ที่นั่น
เพื่อปิดช่องว่างของเวลา ตั้งแต่เริ่มโทรเรียกรถพยาบาล จนรถมาถึง
และได้ช่วยชีวิตคน ที่มิฉะนั้นแล้วคงช่วยไม่ทัน
เหตุผลที่สอง คือ เทคโนโลยี่ของเรา
ทุกคนรู้ว่า คนอิสราเอลเก่งเรื่องเทคโนโลยี
เราทุกคนโหลดมันไว้แล้วในโทรศัพท์ของเรา ไม่ว่าจะเป็นโทรศัพท์รุ่นใดก็ตาม
มันคือ เทคโนโลยีนำทาง GPS ผลิตโดย นิวฟอร์ส (NowForce)
เมื่อใดก็ตาม ที่มีโทรศัพท์เข้า
อาสาสมัครใกล้ที่สุดห้าคน จะได้รับสายนั้นๆ
และ พวกเขาไปถึงจุดหมายได้เร็วจริงๆ
เพราะ ถูกนำทางโดยเครื่องนำทางอย่างไม่เสียเวลา
นี่เป็นเทคโนโลยีที่ยิ่งใหญ่ ที่พวกเราใชักันทั่วประเทศ
และ มันช่วยลดระยะเวลาตอบสนองลง
เหตุผลที่สามคือ มอเตอร์ไซค์พยาบาลพวกนี้
มอเตอร์ไซค์พยาบาล เป็นรถพยาบาลสองล้อ
เราไม่นำส่งคนเจ็บ แต่เราทำให้อาการคงที่
และ เรารักษาชีวิตไว้ก่อน
พวกมันวิ่งฉิวไปทุกที่ แม้กระทั่งบนทางเท้า
พวกมัน จึงไม่เคยเกิดปัญหารถติดเพราะการจราจร
นี่คือเหตุผล ที่ทำให้เราไปถึงได้เร็วมาก
หลังจากที่ ผมเริ่มต้นองค์กรนี้ ได้สัก 2-3 ปี
ในชุมชนชาวยิวแห่งหนึ่ง
มีมุสลิมสองคน จากเยรูซาเล็มตะวันออก โทรหาผม
พวกเขาขอพบผม เขาต้องการพบผม
มูฮัมหมัด แอสลี่ (Muhammad Asli ) และ มูราด อัลยาน (Murad Alyan)
มูฮัมหมัด เล่าเรื่องส่วนตัวของเขาให้ผมฟัง
ว่า พ่อของเขาวัย 55 ปี เกิดล้มลงที่บ้าน
และ ตอนนั้นเกิดอาการหัวใจล้มเหลว
เขาต้องรอรถพยาบาล กว่าชั่วโมง กว่ารถจะมาถึง
เขาต้องเห็นพ่อตายไปต่อหน้าต่อตา
เขาขอผมว่า "ช่วยเริ่มทำในเยรูซาเล็มตะวันออกด้วยเถิด"
ผมบอกกับตัวเองว่า ผมเห็นเรื่องเศร้า เรื่องเกลียดชังมามาก
นี่ไม่ใช่เรื่องของการช่วยชีวิต คนยิว หรือมุสลิม
หรือคริสเตียน แต่มันคือการช่วยชีวิตมนุษย์ด้วยกัน
ผมจึงเดินหน้า เต็มกำลัง--
(เสียงปรบมือ)---
ผมเริ่มก่อตั้งองค์กรความร่วมมือฮัทซาละฮ์ขึ้น ในเยรูซาเล็มตะวันออก
และนั่นอธิบายว่า ทำไมชื่อ ยูไนเต็ด
และฮัทซาละฮ์ นี้เหมาะสมยิ่ง
พวกเราช่วยกัน ช่วยชีวิตชาวยิวและอาหรับ
ชาวอาหรับช่วยยิว ชาวยิวช่วยอาหรับ
เรื่องวิเศษได้เกิดขึ้นแล้วจริงๆ
ชาวอาหรับและชาวยิว ไม่ค่อยถูกกันนัก
แต่เมื่ออยู่ในสถานการณ์แบบนี้
ในชุมชนต่างๆ พูดจริงๆ นะครับ
มันเป็นสภาวการณ์ที่ไม่น่าเชื่อ ว่าจะเกิดขึ้นได้
ในความหลากหลาย ทันใดนั้น ทุกคนเกิดมีจุดสนใจเดียวกัน
นั่นคือ มาร่วมกันช่วยชีวิตผู้คน
ยิวต่างถิ่นที่ย้ายเข้ามา ได้ช่วยชีวิตชาวอาหรับ ชาวอาหรับก็ได้ช่วยชีวิตยิวต่างถิ่นเช่นกัน
แนวคิดที่ไม่น่าเชื่อ แต่กลับได้ผลเป็นอย่างดี
มันเกิดขึ้นได้ เพราะคุณมีเหตุจูงใจอันยิ่งใหญ่
ผู้คนเหล่านี้เป็นอาสาสมัครทั้งหมด
ไม่มีใครได้รับเงิน
พวกเขาทั้งหมด ทำเพื่อจุดประสงค์ของการช่วยชีวิต
ตอนที่พ่อของผมล้มป่วยลง สองสามปีก่อน
ด้วยอาการหัวใจวาย อาสาสมัครรุ่นแรกๆ คนหนึ่ง
ที่มาช่วยชีวิตพ่อไว้ได้
เป็นอาสาสมัครมุสลิมคนหนึ่ง ที่มาจากเยรูซาเล็มตะวันออก
เขาเป็นกลุ่มแรกที่เข้าร่วมฮัทซาละฮ์
และเขาช่วยชีวิตพ่อผมไว้
คุณนึกออกใช่ไหมครับ ว่าตอนนั้นผมรู้สึกอย่างไร
ตอนที่ผมเริ่มองค์กรนี้ ผมอายุ17 ปี
ผมไม่คาดคิดว่า วันหนึ่งผมจะได้มาพูดที่ TEDMED
ผมไม่รู้จัก TEDMED ด้วยซ้ำ
ผมไม่เคยรู้ว่ามันมีอยู่ แต่ผมเองไม่เคยคาดคิด
ไม่เคยคาดคิดเลย ว่าองค์กรนี้จะรอด
จะกระจายไปอยู่ในทุกๆที่
เพิ่งปีที่แล้วนี้เอง เราเริ่มทำในปานามาและบราซิล
ผมต้องการแค่หุ้นส่วนที่มีความบ้าในตัวบ้างคล้ายๆ ผม
รักที่จะช่วยชีวิตผู้คน และทำอย่างเต็มใจ
ผมกำลังจะเริ่มต้นทำที่อินเดียด้วยเร็วๆนี้
กับเพื่อนที่ผมรู้จักที่ฮาร์วาร์ดเมื่อไม่นานมานี้
จริงๆ แล้วฮัทซาละฮ์เริ่มต้นในบรุกลินโดยชาวฮาสิดิกยิว
ก่อนหน้าพวกเราหลายปี ในย่านวิลเลี่ยมส์เบิร์ก
ปัจจุบัน มันขยายไปทั่วชุมชนยิว ในนิวยอร์ค
ทั้งในออสเตรเลีย เม็กซิโก และ ชุมชนยิวอื่นๆด้วย
มันสามารถแพร่ไปได้ในทุกๆที่
เพราะ รับไปปฏิบัติกันได้ ง่ายมาก
คุณพบอาสาสมัครเหล่านี้ได้ แม้แต่ ในนิวยอร์ค
ที่กำลังช่วยชีวิตคนในเวิลด์เทรดเซ็นเตอร์
ปีที่แล้วปีเดียว เราช่วยได้ 207,000 คนในอิสราเอล
โดยที่ 42,000คนในนั้น อยู่ในอาการโคม่า
และ เราช่วยพวกเขาไว้ได้
ผมว่า คุณเรียกสิ่งนี้ว่า กลุ่มช่วยชีวิตที่จะมาถึงในพริบตาก็ได้
และมันได้ผล
ผมมองที่นี่ไปรอบๆ
ผมเห็นคนมากมายที่จะทำอะไรมากขึ้นอีกหน่อย
วิ่งมากชึ้นอีกหนึ่งไมล์เพื่อช่วยชีวิตคนอื่น
ไม่ว่าคนๆ นั้นจะเป็นใคร นับถือศาสนาใด
ไม่ว่าจะเป็นใคร มาจากที่ใด
เราทุกคนอยากเป็นฮีโร่
เราแค่ต้องการ ได้แนวคิดดีๆ แรงจูงใจ
ผสมกับ ความมุทะลุมากหน่อย
และเราสามารถช่วยชีวิตคนได้เป็นล้าน
ที่หากไม่เป็นเช่นนั้นแล้ว อาจไม่มีชีวิตรอด
ขอบคุณมากครับ
(เสียงปรบมือ)